Source: http://www.europarl.europa.eu/sakharovprize/mt/laureates/since-2010.html
Timestamp: 2019-07-16 21:12:00+00:00
Document Index: 1718144

Matched Legal Cases: ['Qorti ', 'qorti ', 'Qorti ', 'qorti ', 'qorti ', 'qorti ']

Mill-2010|Rebbieħa|Il-Premju Sakharov
Parlament Ewropew / Il-Premju Sakharov
Netwerk tal-Premju Sakharov
Mill-2010
L-Oppożizzjoni Demokratika fil-Venezwela - 2017, Il-Venezwela
L-Oppożizzjoni Demokratika fil-Venezwela: l-Assemblea Nazzjonali (Julio Borges) u l-Priġunieri Politiċi kollha kif elenkati mill-Foro Penal Venezolano, irrappreżentati minn Leopoldo López, Antonio Ledezma, Daniel Ceballos, Yon Goicoechea, Lorent Saleh, Alfredo Ramos u Andrea González
Fl-2017, il-Premju Sakharov ingħata lill-Oppożizzjoni Demokratika fil-Venezwela, jiġifieri lill-Assemblea Nazzjonali rappreżentata minn Julio Borgesu lill-Priġunieri Politiċi kollha kif elenkati mill-Foro Penal Venezolano u rappreżentati minn Leopoldo López, Antonio Ledezma, Daniel Ceballos, Yon Goicoechea, Lorent Saleh, Alfredo Ramos u Andrea González.
Il-Venezwela ilha bosta snin għaddejja minn kriżi politika. Il-partit fil-gvern illimita dejjem aktar l-istat tad-dritt u l-ordni kostituzzjonali, uf'Marzu 2017 il-Qorti Suprema neħħiet is-setgħa leġiżlattiva tal-Assemblea Nazzjonali eletta demokratikament. Julio Borges, il-president tal-Assemblea Nazzjonali, iddeskriva s-sitwazzjoni fil-Venezwela kif ġej: "Il-konfrontazzjoni li għaddejja fil-Venezwela mhijiex biss waħdapolitika. Hija konfrontazzjoni vitali, eżistenzjali u bbażata fuq il-valuri".
Fi sfond ta' inflazzjoni tremenda, kaos u taqlib li ilu għaddej 'il fuq minn għaxar snin, il-gvern tal-Venezwela ppersegwita, iffastidja u żamm detenuti lil mijiet ta' avversarji politiċi. L-identità u l-istatus tal-priġunieri politiċi jiġu rappurtati mill-Foro Penal Venezolano, organizzazzjoni prominenti tad-drittijiet tal-bniedem fil-Venezwela li tipprovdi assistenza legali pro bono lil dawk b'riżorsi ekonomiċi limitati u preżunti li qed jiġu detenuti b'mod arbitrarju, ittorturati jew attakkati waqt protesti.
Il-gvern tal-Venezwela żamm detenuti lil mexxejja tal-oppożizzjoni fosthom Leopoldo López, Antonio Ledezma, Daniel Ceballos, Yon Goicoechea, Lorent Saleh, Alfredo Ramos u Andrea González. Filwaqt li xi wħud minnhom inħelsu b'mod proviżorju fl-2018, ħafna għadhom qed jinżammu f'arrest domiċiljari jew fil-ħabs, xi drabi f'kundizzjonijiet ħorox u inumani.
Wara aktar minn tliet snin fil-ħabs, il-kap tal-oppożizzjoni tal-Venezwela Leopoldo López ilu minn Lulju 2017 jinżamm arrestat f'daru, u hu projbit milli jerġa' lura fix-xena politika. Antonio Ledesma, politiku prominenti ieħor tal-oppożizzjoni u ex-sindku ta' Caracas, kien ilu f'arrest domiċiljari mill-2015, iżda rnexxielu jaħrab mill-pajjiż, waqt li l-kollegi u ex-sindki Alfredo Ramos (ta' Iribarren) u Daniel Ceballos (ta' San Cristobal) ukoll inżammul-ħabs għal perjodi twal ta' żmien. It-tnejn irkupraw il-libertà tagħhom.
Wara l-elezzjonijiet presidenzjali li saru f'Mejju 2018, li kienubbojkottjati mill-oppożizzjoni u li r-riżultati tagħhom ma ġewx rikonoxxutimill-parti l-kbira tal-atturi internazzjonali (fosthom l-Unjoni Ewropea), il-gvern tal-Venezwela pprova jtejjeb l-immaġni tiegħu billi ħeles lil xipriġunieri politiċi. Madankollu, ir-rebbieħ tal-Premju Sakharov Lorent Saleh, mexxej tal-istudenti u attivista favur id-demokrazija, għadu qed jinżamm incommunicado fil-ħabs ta' Helioide f'Caracas, waqt li saħħtu qed tiddeterjora.
Il-Premju Sakharov huwa rikonoxximent tal-qlubija tagħhom u tal-isforz kontinwi tagħhom għal futur ta' libertà u prosperità fil-Venezwela.
Ċerimonja tal-Premjazzjoni 2017
Fuljett tal-Premju Sakharov 2017
Nadia Murad u Lamiya Aji Bashar - 2016, Iraq
© L-Unjoni Ewropea 2016
Nadia Murad Basee Taha u Lamiya Aji Bashar ġarrbu l-iskjavitù sesswali tal-Istat Iżlamiku (IS), u saru kelliema f'isem in-nisa milquta mill-kampanja ta' vjolenza sesswali tal-IS. Huma jappoġġjaw il-komunità Yazidi fl-Iraq, minoranza reliġjuża li ġarrbet kampanja ta' ġenoċidju mill-militanti tal-IS.
Fit-3 ta' Awwissu 2014, il-militanti tal-IS qatlu l-irġiel u s-subien kollha fil-villaġġ ta' Kocho (Sinjar, l-Iraq), fejn kienu jgħixu Haji Bashar u Murad. Wara l-massakru, in-nisa u l-bniet ittieħdu lsiera: it-tfajliet kollha, fosthom Haji Bashar, Murad u ħuthom bniet, inħatfu, inxtraw u nbiegħu kemm-il darba, u ġew sfruttati bħala lsiera sesswali. Fil-massakru ta' Kocho, Murad tilfet lil sitta minn ħutha subien u lil ommha, li nqatlet flimkien ma' tmenin mara oħra li kienu kbar fl-età u meqjusa li ma kellhomx valur sesswali. Haji Bashar ukoll ġiet sfruttata bħala lsiera sesswali, flimkien mas-sitt ħutha bniet. Inbiegħet ħames darbiet fost il-militanti, u ġiet imġiegħla tagħmel il-bombi u l-ġkieket splussivi f'Mosul, wara li l-militanti tal-IS qatlu lil missierha u lil ħutha s-subien.
F'Novembru 2014, Murad irnexxielha taħrab bl-għajnuna ta' familja ġirien li ħarġuha bil-moħbi miż-żona kkontrollata mill-IS, b'mod li rnexxilha tasal sa kamp tar-rifuġjati fit-Tramuntana tal-Iraq, u wara l-Ġermanja. Sena wara, f'Diċembru 2015, Murad indirizzat lill-ewwel sessjoni tal-Kunsill tas-Sigurtà tan-NU li qatt saret dwar it-traffikar tal-bnedmin, u għamlet diskors imqanqal dwar dak li kienet għaddiet minnu. F'Settembru 2016, saret l-ewwel Ambaxxatriċi ta' Rieda Tajba tal-Uffiċċju dwar id-Drogi u l-Kriminalità tan-NU (UNODC) għad-Dinjità tas-Superstiti tat-Traffikar tal-Bnedmin, u tieħu sehem f'inizjattivi ta' promozzjoni lokali u dinjija li jqajmu l-kuxjenza tan-nies dwar il-qagħda tal-vittmi tat-traffikar, li l-għadd tagħhom mhux magħruf. F'Ottubru 2016, il-Kunsill tal-Ewropa onoraha bl-għoti tal-Premju Václav Havel għad-Drittijiet tal-Bniedem. Murad ippubblikat it-tifkiriet tagħha bit-titlu The Last Girl: My Story of Captivity, and My Fight Against the Islamic State. Fl-2018, ħarġet film dokumentarju dwar il-ħajja tagħha bit-titlu On her shoulders. F'Ottubru tal-istess sena', hija rebħet il-premju Nobel għal-Paċi.
Haji Bashar kemm-il darba ppruvat taħrab qabel ma finalment irnexxielha tagħmel dan f'April 2015, bl-għajnuna ta' membri tal-familja tagħha, li ħallsu lill-kuntrabandisti lokali. Waqt li kienet fi triqtha fil-fruntiera Kurda, f'tellieqa mal-militanti tal-IS li kienu qed jiġru warajha biex jaqbduha qabel ma tidħol fit-territorju kkontrollat mill-gvern tal-Iraq, splodiet mina li qatlet lil tnejn minn sħabha u ħallietha midruba u kważi għamja. B'xorti tajba rnexxilha taħrab u eventwalment intbagħtet il-Ġermanja għal trattament mediku, fejn reġgħet ingħaqdet ma' ħutha li kien fadal ħajjin. Minn meta rkuprat fiżikament, Haji Bashar ħadmet attivament biex tqajjem kuxjenza dwar il-qagħda ħażina tal-komunità Yazidi u qed tkompli tgħin lin-nisa u t-tfal li sfaw ilsiera u vittmi tal-atroċitajiet tal-IS. Kienet involuta f'ħafna attivitajiet tan-Netwerk tal-Premju Sakharov, fosthom bħala kelliema fl-ambitu tas-Sakharov Fellowship Programme għad-difensuri tad-drittijiet tal-bniedem u fl-2018 bdiet ix-xogħol fuq ktieb ġdid dwar ħajjitha.
Stqarrija għall-istampa 2016
Ċerimonja tal-Premjazzjoni 2016
Raif Badawi - 2015, L-Arabja Sawdija
Raif Badawi huwa blogger żagħżugħ mill-Arabja Sawdija u promotur tal-libertà tal-ħsieb u tal-espressjoni. Hu ġie msawwat u miżmum il-ħabs ripetutament mill-awtoritajiet Sawdin.
Huwa waqqaf u mexxa s-Saudi Liberals, u aktar tard il-Free Saudi Liberal Network, li huma fora fuq l-internet li fihom kienu jiġi diskussi r-reliġjon u l-politika f'dan il-pajjiż konservattiv, li kellhom elf utent reġistrat meta fl-2008 ġie arrestat għal ġurnata u interrogat fuq suspett ta' apostasija, li fl-Arabja Sawdija huwa reat punibbli bil-piena tal-mewt. Sussegwentement inżamm b'mod indefinit milli jitlaq mill-Arabja Sawdija, il-kontijiet bankarji tiegħu ġew iffriżati u l-familja ta' martu ippruvat timponi divorzju fuqu. Imam estremista ħareġ fatwa fil-konfront tiegħu.
Badawi kompla bi qlubija jxandar il-fehmiet liberali moderati tiegħu. Huwa kiteb favur id-dritt għal-libertà tal-ħsieb u tal-espressjoni u appella għal soċjetà miftuħa lejn l-opinjonijiet tal-oħrajn. Huwa qal li f'soċjetà Għarbija maqbuda taħt il-madmad teokratika, persuna li taħseb b'mod ħieles tinħarġilha fatwa sempliċiment għax tesprimi opinjoni. Il-biża' tiegħu kien li dan seta' jwassal biex l-aqwa mħuħ jaħarbu mill-pajjiż.
Badawi, vuċi tal-liberaliżmu fl-Arabja Sawdija, kiteb mill-ħabs fl-2015 - f'daħla ta' ġabra ta' kitbiet tiegħu miġbura minkejja l-għeluq permanenti tas-siti elettroniċi tiegħu - li qed juża l-kitbiet tiegħu online u bil-mezzi tax-xandir tradizzjonali biex jillumina lill-komunità tiegħu u jegħleb l-injoranza. Xtaq ukoll jikkontesta l-prattika li l-kleru ma jistax jintmess filwaqt li jippromwovi r-rispett għal-libertà tal-espressjoni, id-drittijiet tan-nisa u d-drittijiet tal-minoranzi u l-foqra fl-Arabja Sawdija.
Fl-2012 Badawi ġie arrestat u mixli b'diversi akkużi, fosthom l-apostasija, għalkemm s'issa l-ebda qorti ma kkundannatu dwar din tal-aħħar. Instab ħati li stabbilixxa forum li jospita kummentarju blasfemiku u kitbiet blasfemiċi online. Fl-2013 ġie kkundannat għal 7 snin ħabs u 600 daqqa ta' frosta, iżda fl-2014 ġie ssentenzjat mill-ġdid għal 1000 daqqa ta' frosta u 10 snin ħabs, flimkien ma' multa ta' SAR 1 miljun (EUR 226 000). F'Jannar 2015 ngħata 50 daqqa ta' frosta fil-preżenza ta' folla tgħajjat quddiem moskea f'Jeddah, f'dik li kellha tkun l-ewwel parti mis-sensiela ta' 1000 daqqa li kellhom jingħataw fuq għoxrin ġimgħa. It-tobba li eżaminawh wara dawn l-ewwel 50 daqqa sabu ġrieħi li kienu tant fondi li ħassew li ma kienx jiflaħ għal aktar swat. Ir-reazzjonijiet minn madwar id-dinja u t-tħassib dwar l-istat ta' saħħtu s'issa evitawlu aktar swat, iżda f'Ġunju 2015 il-Qorti Suprema kkonfermat is-sentenza mogħtija lilu. Huwa ma jistax jagħmel użu mill-mezzi tax-xandir u ma jistax jivvjaġġa barra mill-pajjiż għal 10 snin wara li jinħeles mill-ħabs.
Minkejja l-iżolament tiegħu mid-dinja esterna, Badawi saret simbolu dinji u tfakkira tan-natura repressiva tar-reġim Sawdi, hekk kif il-mexxejja jippruvaw isaħħu r-rabtiet tagħhom mal-Ewropa u mal-Istati Uniti. Fl-2015 u l-2016 kien nominat għall-Premju Nobel għall-Paċi.
Martu, Ensaf Haidar, u t-tliet uliedhom jgħixu fil-Kanada, wara li fl-2013 ħarbu mill-Arabja Sawdija minħabba theddidiet anonimi li rċevew fuq ħajjithom. Hi rrappreżentat lil żewġha waqt iċ-ċerimonja tal-premjazzjoni fi Strasburgu u fil-konferenza tat-30 anniversarju tal-Premju Sakharov fl-2016.
Ċerimonja tal-Premjazzjoni 2015
Raif Badawi: Il-Premju Sakharov jista' jkun ta' għajnuna biex jinħeles il-blogger Sawdi?
Denis Mukwege - 2014, Repubblika Demokratika tal-Kongo
Denis Mukwege huwa tabib mir-Repubblika Demokratika tal-Kongo li qed jiddedika ħajtu biex jibni mill-ġdid il-ħajjiet ta' għexieren ta' eluf ta' nisa u tfajliet Konġoliżi li sfaw vittmi ta' stupru kollettiv u vjolenza sesswali brutali.
Mukwege twieled f'Bukavu fl-1955. Huwa studja l-mediċina u waqqaf is-servizz tal-ġinekoloġija fl-isptar ta' Lemera fil-Lvant tar-Repubblika Demokratika tal-Kongo, li nqerdet meta faqqgħet il-gwerra fl-1996. Mukwege ħarab lura lejn Bukavu u fetaħ sptar tat-tined. Huwa bena sala tal-maternità u sala tal-operazzjonijiet ġodda, iżda dan kollu nqered fit-tieni gwerra tal-Kongo fl-1998.
Mukwege ma qatax qalbu u reġa' bena l-isptar tiegħu f'Panzi, fejn ħadem sigħat twal u ħarreġ lill-persunal biex jieħu ħsieb in-nisa vittimizzati mill-ġellieda li kienu "ddikjaraw lin-nisa l-għadu komuni tagħhom". Huwa kkura lil għexieren ta' eluf ta' nisa mindu l-isptar reġa' fetaħ fl-1999, u laqa' l-ewwel vittma ta' stupru bi ġrieħi tal-balal fl-organi ġenitali tagħha u f'koxxtejha. F'temp ta' ftit ġimgħat, għexieren ta' nisa marru l-isptar bi stejjer ta' stupru u tortura.
Mukwege huwa espert rikonoxxut internazzjonalment fit-trattament tad-danni patoloġiċi u psikosoċjali kkawżati mill-vjolenza sesswali. L-isptar li jmexxi f'Panzi joffri kura psikoloġika u fiżika, u jgħin lin-nisa jiżviluppaw ħiliet ġodda biex jaqilgħu l-għajxien tagħhom, minħabba li ħafna minnhom ġew imwarrba mill-komunitajiet tagħhom. Il-bniet anke jiġu megħjuna jirritornaw lejn l-iskola, u tingħata għajnuna legali lil dawk li jkunu qed ifittxu rimedju legali.
Hu beda jaħdem bla heda f'isem in-nisa vittimizzati meta għaraf - fuq il-mejda tal-operazzjonijiet - lil mara żagħżugħa li hu kien assistiha meta twieldet fl-isptar ta' Panzi. Għal Mukwege dan kien mument kruċjali li tah l-ispinta biex imur lil hinn mill-fejqan tal-pazjenti u jibda jsemma' leħnu f'pajjiżu u barra minn pajjiżu biex tintemm il-vjolenza kiefra minħabba r-riżorsi naturali tar-Repubblika Demokratika tal-Kongo. Fl-2012 safa vittma huwa stess, meta rġiel armati daħlu f'daru u ppuntaw pistola lejn it-tfal bniet tiegħu. Il-gwardja tal-korp u ħabib tiegħu nqatel, iżda hu rnexxielu jaħrab mal-familja tiegħu u sabu rifuġju fl-Iżvezja u wara fil-Belġju. Mar lura lejn ir-Repubblika Demokratika tal-Kongo fl-2013 meta grupp ta' nisa, li jgħixu b'anqas minn dollaru kuljum, ingħaqdu biex jixtrulu l-biljett lura lejn daru.
Mukwege issa qed jgħix fl-isptar ta' Panzi minkejja theddid kontinwu fuq ħajtu. Barra minn hekk hu waqqaf il-Fondazzjoni Dr. Denis Mukwege, li tipprovdi appoġġ lil netwerk dinji ta' persuni li ġarrbu vjolenza sesswali. Kien involut ħafna fil-proċess leġiżlattiv tal-Parlament li wassal għar-Regolament tal-2017 tal-UE dwar il-minerali ta' kunflitt, li għandu l-għan li jipprevjeni ċerti minerali u metalli minn żoni ta' kunflitti milli jiġu esportati lejn l-Ewropa.
Sa mill-2008, Mukwege ngħata għexieren ta' premji b'rikonoxximent għax-xogħol tiegħu, inkluż il-Premju tad-Drittijiet tal-Bniedem tan-NU (2008), l-Premju tal-Paċi f'Seoul (2016) u il-premju Nobel għal-Paċi. Huwa ngħata wkoll lawrja onorarja mill-Universitajiet ta' Edinburgh u minn Harvard. The man who mends women - the wrath of Hippocrates huwa t-titlu ta' dokumentarju tal-2015 dwar il-ħajja u x-xogħol tiegħu. Il-film kien sottotitolat bil-lingwi uffiċjali kollha tal-Istati Membri tal-UE bl-appoġġ tal-Parlament Ewropew.
Ċerimonja tal-Premjazzjoni 2014
Ir-Rebbieħ tal-Premju Sakharov, it-Tabib Mukwege: Ir-raġel li jsewwi nisa mkissra
Dott Denis Mukwege: Ġustizzja għall-vittmi tal-vjolenza sesswali
Malala Yousafzai - 2013, il-Pakistan
© L-Unjoni Ewropea 2013
Malala Yousafzai kellha 15-il sena meta t-Talibani sparawlha f'wiċċha fil-Wied Swat fil-Pakistan fl-2012. It-Talibani riedu jwaqqfu lilha u lil tfal bniet oħra milli jieħdu edukazzjoni. Hi salvat mill-feriti gravi li kellha u kompliet bil-ħidma tagħha.
Fl-2013 Malala saret l-iżgħar rebbieħa tal-Premju Sakharov. Hi ddedikat il-Premju lill-"eroj mhux rikonoxxuti tal-Pakistan" b'difiża għad-dritt tat-tfal kollha għall-edukazzjoni.
"Bosta tfal m'għandhomx ikel x'jieklu u ilma x'jixorbu u t-tfal huma għatxana għall-edukazzjoni. Hu allarmanti li 57 miljun tifel u tifla huma mċaħħda mill-edukazzjoni... dan għandu jqanqal il-kuxjenza tagħna," qalet Malala lir-rappreżentanti ta' 28 nazzjon f'Parlament ippakkjat u fil-preżenza eċċezzjonali tal-parti l-kbira tar-rebbieħa ħajjin tal-Premju Sakharov, miġbura għall-konferenza tal-25 anniversarju tal-premju. "Tifel wieħed jew tifla waħda, għalliem wieħed jew għalliema waħda, pinna waħda u ktieb wieħed jistgħu jbiddlu d-dinja."
Il-ġlieda għall-edukazzjoni ta' Malala bdiet fl-età ta' 11-il sena, meta kienet tikteb djarju anonimu online dwar il-ħajja ta' studenta taħt it-Taliban fiż-żona ta' Wied Swat fil-Pakistan. Fl-2009, it-Taliban iddikjara l-għeluq tal-iskejjel kollha tal-bniet, waqt li l-armata Pakistana ġġieldet kontrihom biex tikkontrollahom. Malala u l-familja tagħha kellhom jaħarbu mill-belt tagħhom li ġiet assedjata, u l-iskola tagħha ġiet meqruda. Meta marru lura d-dar wara li s-sitwazzjoni tas-sigurtà tjiebet, Malala u missierha Ziaudin, li kienu jmexxu skola tal-bniet, komplew jappoġġjaw l-edukazzjoni tal-bniet, minkejja li ġew mhedda. Malala użat donazzjoni biex tixtri xarabank għat-trasport skolastiku, l-istess karozza tal-linja li kienet fiha meta sparawlha, waqt li żewġt ibniet oħra weġġgħu, fl-attakk li t-Taliban iddikjara r-responsabilità għalih.
Malala issa tagħmel kampanji favur l-edukazzjoni tal-bniet, hija kofundatriċi tal-Fond Malala u membru tal-Kumitat ta' Kriżi tal-Edukazzjoni għaż-Żgħażagħ, imwaqqaf mill-Mibgħut Speċjali għall-Edukazzjoni Globali tan-NU, Gordon Brown, li jistma li, bir-rati attwali, il-bniet kollha se jkunu qed jattendu l-iskola fl-2086 u mhux fl-2015, kif imwiegħed fl-Għanijiet ta' Żvilupp tal-Millennju. "Fl-Iżlam il-bniet jistgħu jedukaw ruħhom. Huwa d-dmir u r-responsabilità ta' kull persuna, kemm jekk tifel jew tifla, li jirċievu edukazzjoni u għarfien", tgħid Malala.
It-12 ta' Lulju, għeluq snin Malala, kien magħżul min-NU, permezz tal-Global Education First Initiative tagħha, bħala Jum Malala, pjattaforma għat-tfal biex jiddefendu d-dritt tagħhom għall-edukazzjoni.
Fl-2014, Malala Yousafzai kienet waħda minn dawk li ngħataw il-Premju Nobel għall-Paċi "għall-ġlieda tagħha kontra l-oppressjoni tat-tfal u taż-żgħażagħ kif ukoll għad-dritt tat-tfal kollha għall-edukazzjoni", b'hekk saret l-iżgħar rebbieħa tal-Premju Sakharov u tal-Premju Nobel.
Malala ilha mill-2017 tistudja f'Lady Margaret Hall College, fl-Università ta' Oxford, ir-Renju Unit. Użat il-flus tal-Premju Nobel għall-Paċi biex waqqfet skola għall-bniet fil-belt tagħha fid-distrett ta' Shangla fil-Pakistan. L-iskola ġiet inawgurata f'Marzu 2018. Malala żaret l-iskola f'dik l-istess sena. Dan kien l-ewwel vjaġġ lejn il-Pakistan minn mindu ġiet attakkata mit-Taliban.
Stqarrija għall-istampa 2009
Ċerimonja tal-Premjazzjoni 2013
Filmat dwar Malala Yousafzai
Il-Fond Malala
Nasrin Sotoudeh - 2012, Iran
© L-Unjoni Ewropea 2012
Nasrin Sotoudeh hija avukat tad-drittijiet tal-bniedem Iranjana li kienet waħda mill-ftit li bi qlubija ddefendew lid-dissidenti arrestati fil-protesti tal-massa tal-2009 kontra elezzjoni li huma kienu jemmnu li kienet frawdolenti, qabel ma hi stess ġiet arrestata fl-2010.
Meta ngħatat il-Premju fl-2012, kienet qed tiskonta sentenza ta' sitt snin ħabs fuq akkużi li qed tipperikola s-sigurtà nazzjonali tal-Iran u kienet qed tagħmel strajk tal-ġuħ għal seba' ġimgħat f'detenzjoni solitarja fil-ħabs notorju ta' Evin, bi protesta kontra l-pressjoni ġuridika fuq żewġha u bintha.
Minkejja l-istat fraġli tagħha, hija sabet is-saħħa biex tikteb messaġġ memorabbli lill-Parlament Ewropew, li nqara f'isimha fiċ-ċerimonja tal-għoti tal-premju mir-rebbieħa tal-Premju Nobel Shirin Ebadi, li hi ħabiba, kollega u klijenta ta' Sotoudeh. "L-istorja tad-drittijiet tal-bniedem, u tal-mekkaniżmi li jiżgurawhom imxiet 'il-quddiem ħafna, iżda t-twettiq tagħhom għadha tiddependi ħafna mill-intenzjonijiet tal-gvernijiet, li huma dawk li jiksru l-aktar id-drittijiet tal-bniedem." Lid-difensuri tad-drittijiet tal-bniedem u lill-priġunieri politiċi, Sotoudeh qaltilhom, "Bħalkom, jien naf li d-demokrazija għandha quddiemha triq twila u diffiċli".
Sotoudeh inħelset mingħajr ma kien mistenni f'Settembru 2013, għal raġunijiet li kienu jafuhom biss l-awtoritajiet Iranjani, imma s-sentenza tagħha ma ġietx annullata, u hi għadha miżmuma milli titlaq mill-Iran u għalhekk ma tistax tirċievi l-Premju Sakharov. Madankollu, f'Diċembru 2013 f'Tehran, Sotoudeh iltaqgħet mal-ewwel delegazzjoni tal-Parlament Ewropew li żaret l-Iran f'sitt snin. Il-laqgħa - li fiha għamlet enfasi fuq is-sitwazzjoni tal-priġunieri politiċi, filwaqt li kkundannat proċessi miżmuma fi qrati revoluzzjonarji, aktar milli kriminali, bħala mhux trasparenti - qajmet furur fost l-Iranjani estremisti, li akkużaw lil Sotoudeh u lil Jafar Panahi bħala xewwiexa. Meta nħelset mill-ħabs, Sotoudeh reġgħet bdiet l-attività tagħha tiddefendi nisa vittmi ta' attakki bl-aċidu u l-minoranzi reliġjużi u tagħmel kampanji favur id-drittijiet tal-bniedem, fosthom kampanja biex tintemm il-piena tal mewt. F'diversi okkażjonijiet inżammet arrestata temporanjament mill-awtoritajiet Iranjani.
Sotoudeh irnexxielha terġa' lura għal żmien qasir għall-karriera legali tagħha, li kienet bdiet bid-difiża ta' minorenni li ħabbtu wiċċhom mal-piena tal-mewt. Minbarra s-sentenza li ngħatat ta' sitt snin ħabs, hi ma setgħetx tipprattrika l-liġi u lanqas tivvjaġġa għal għaxar snin. Hi kkontestat il-ġuriżdizzjoni tal-qorti revoluzzjonarja li żżommha milli tippratika l-liġi, imma, f'Ottubru 2014 sabet ma' wiċċha sospensjoni ta' tliet snin mill-Assoċjazzjoni tal-Avukati Iranjana, li hi temmen li warajha kien hemm l-id tal-Ministeru tal-Intelligence, li hu b'saħħtu ħafna.
Sotuoudeh bdiet tipprotesta kuljum favur id-dritt ta' dissens u d-dritt għax-xogħol quddiem il-kwartieri ġenerali tal-assoċjazzjoni tal-avukati f'Tehran. Il-protesta tagħha ma ġietx murija fuq il-midja uffiċjali tal-Iran, imma ħafna attivisti u vittmi oħra ta' ksur tad-drittijiet tal-bniedem ingħaqdu magħha. Is-sospensjoni ta' Sotoudeh eventwalment tnaqqset mill-assoċjazzjoni tal-avukati, f'Ġunju 2015, għal disa' xhur, u Sotoudeh temmet il-protesta tagħha, għalkemm hi u dawk li kienu qed isostnuha tennew it-talba tagħhom biex is-sospensjoni tagħha titneħħa kompletament. Hi attribwiet it-tnaqqis tas-sospensjoni għall-appoġġ li rċeviet - inkluż dak tal-Parlament Ewropew, li l-Membri tiegħu pprotestaw bil-qawwa kontra l-projbizzjoni li ngħatat - u immedjatament applikat biex terġa' tingħatalha l-liċenzja biex tipprattika l-liġi.
Sotoudeh għandha l-intenzjoni li tibqa' fl-Iran u li tiġġieled għal riforma minn ġewwa. Din id-determinazzjoni għandha prezz għoli: F'Ġunju 2018, ġiet arrestata u miżmuma l-ħabs minħabba l-appoġġ tagħha għall-mewġa ta' dimostranti kontra l-hijab obbligatorju u kontra t-tortura.
Stqarrija għall-istampa 2012
Ċerimonja tal-Premjazzjoni 2012
Jafar Panahi - 2012, Iran
Jafar Panahi huwa produttur tal-films mill-Iran li rebaħ diversi unuri u li ġie pprojbit milli jipproduċi l-films għal 20 sena.
Partitarju skjett tal-oppożizzjoni Iranjana u kritiku tal-President preċedenti Ahmedinajad, hu ġie kkundannat għal sitt snin ħabs għal "propaganda kontra r-Repubblika Iżlamika" iżda s-sentenza tiegħu għadha ma ġietx implimentata: bħalissa ma jinsabx il-ħabs iżda jista' jiddaħħal il-ħabs fi kwalunkwe mument. Panahi ġie arrestat fl-2010 meta kien qed jagħmel film klandestin dwar ir-rewwixta tal-2009 tal-Green Movement fl-Iran, li falliet. Għalkemm inħeles wara tliet xhur, wara protesti internazzjonali u strajk tal-ġuħ, huwa reġa' ngħata sentenza ta' ħabs, u nżamm milli jagħmel il-films, jivvjaġġa jew ikellem lill-midja.
Huwa qal lid-delegazzjoni tal-Parlament Ewropew li żaret l-Iran fl-2013 li x-xhieda tiegħu u dik tal-avukat tiegħu ġew injorati waqt il-proċess, u li l-verdett kien ġie deċiż minn qabel. Wissa lid-delegazzjoni li l-kwistjonijiet tad-drittijiet tal-bniedem qed jintesew hekk kif id-dinja qed tikkonċentra fuq il-ftehim nukleari mal-Iran, u wera l-fehma li ladarba s-sanzjonijiet jitneħħew, ir-ripressjoni fl-Iran se tiżdied. Panahi stqarr li l-flessibilità tat-tmexxija l-ġdida tal-Iran kienet qed tiġi applikata biss għall-affarijiet barranin iżda mhux għal dawk domestiċi, filwaqt li qed tkompli l-pressjoni fuq l-istampa, fuq il-priġunieri u fuq il-ħajja kulturali.
F'intervista mal-midja fl-2014, bi sfida għall-projbizzjoni tiegħu, huwa qal li jħoss li nħeles minn ħabs żgħir biex intefa' f'wieħed ikbar meta nżamm milli jaħdem.
Minkejja kollox, huwa kiser din il-projbizzjoni tliet darbiet. Fl-2011 ġibed This is not a Film fid-dar tiegħu stess f'Tehran, bilqiegħda mal-mejda tal-kċina tiegħu, jitkellem mal-avukat tiegħu, u jistenna li jintbagħat il-ħabs. Fl-2014, huwa rritorna bi Closed Curtain, film li jittratta xenneġġjatur li jgħix waħdu mal-kelb tiegħu fid-dar tiegħu ħdejn il-baħar, bil-purtieri magħluqa. Fl-2015, Panahi kien il-protagonist fil-film Taxi, li rebaħ xi unuri, fejn xufier ta' taxi jitkellem mal-passiġġieri, fosthom rebbieħa oħra tal-Premju, Nasrin Sotoudeh, waqt li jsuq fit-toroq ta' Tehran. Il-films ta' Panahi huma magħrufa għall-perspettiva umanistika u realistika dwar il-ħajja.
Panahi ma jqisx lilu nnifsu bħala persuna politika, iżda bħala persuna li lest jesponi l-inġustizzja. Huwa tkellem kontra ċ-ċensura fl-Iran u kkritika l-President Rouhani talli ma żammx il-wegħdiet elettorali tiegħu f'dan ir-rigward, u nieda l-kampanja "Step by Step" bl-għan li tintemm il-piena tal-mewt fl-Iran.
L-aktar film reċenti tiegħu, Three Faces, huwa meditazzjoni awtobijografika dwar il-libertà artistika, u ġie ppreżentat in absentia fil-Festival tal-Films ta' Cannes fl-2018.
Mohamed Bouazizi – 2011, Ir-Rebbiegħa Għarbija, Tuneżija
© L-Unjoni Ewropea 2011
Mohamed Bouazizi (1984-2011) kien il-katalista għar-Revoluzzjoni tal-Ġiżimin fit-Tuneżija u nebbaħ il-moviment prodemokratiku li nfirex fil-Lvant Nofsani u fl-Afrika ta' Fuq fl-2011, magħruf bħala r-Rebbiegħa Għarbija.
Bouazizi, bniedem bieżel minn familja fqira, kien ilu jipprovdi għall-familja tiegħu minn meta kellu 10 snin billi jbigħ il-frott fis-suq. Huwa telaq mill-iskola meta kellu 19-il sena biex isostni l-edukazzjoni ta' ħutu iżgħar minnu.
Bouazizi miet fl-4 ta' Jannar 2011, fl-età ta' 26 sena, wara li ta n-nar lilu nnifsu bi protesta kontra sistema li ma tatux lok ta' għajxien diċenti. Sikwit safa vittma tal-aġenti tal-infurzar tal-liġi Tuneżini li kienu jtuh il-multi, jikkonfiskaw il-prodotti u l-miżien tiegħu, u fl-aħħar intervent tagħhom miegħu, saħansitra waddbuh mal-art. Il-familja tiegħu jemmnu li kienet l-umiljazzjoni, u mhux il-faqar, li wassluh biex jagħti n-nar lilu nnifsu wara li mar ifittex ġustizzja u ma ngħatatlux. Bouazizi xarrab lilu nnifsu bil-fjuwil u xegħel fjamma quddiem il-bibien tal-bini governattiv fil-belt żgħira ta' Sidi Bouzid. Bħala raġel popolari li kien magħruf li jagħti l-prodotti tiegħu b'xejn lill-familji fqar, li s-sitwazzjoni tiegħu qanqlet is-simpatija ta' ħafna, l-att tiegħu wassal għal protesti li nfirxu malajr, fejn ċittadini Tuneżini minn kull saff tas-soċjetà ħarġu fit-toroq jipprotestaw kontra gvern korrott, livell ta' qgħad għoli, u restrizzjonijiet fuq il-libertà tagħhom.
Bouazizi kien għadu ħaj, f'agunija u miksi bil-faxex minn rasu sa saqajh, meta beda jikkrolla r-reġim awtoritarju tal-President Zine al-Abidine Ben Ali, li kien ilu fil-poter sa mill-1987.
Għaxart ijiem wara l-mewt ta' Bouazizi, Ben Ali kellu jirriżenja u jħalli l-pajjiż hekk kif dimostranti mmarċjaw fil-belt ta' Tuneż, bosta minnhom bir-ritratt ta' Bouazizi f'idejhom.
Il-familja tiegħu jikkonslaw għax il-mewt tiegħu ma kinitx ta' xejn, peress li l-azzjoni tiegħu wasslet għal revoluzzjoni tal-poplu u heżżet lill-gvernijiet despotiċi fit-Tuneżija u f'postijiet oħra fid-dinja Għarbija. Il-mewt tiegħu qajmet kuxjenza fost iż-żgħażagħ Għarab li huma setgħu jleħħnu l-frustrazzjonijiet tagħhom u jiġġieldu għad-dinjità tagħhom meta jħabbtu wiċċhom mal-inġustizzja, il-korruzzjoni u tmexxija awtokratika.
Ir-Rebbiegħa Għarbija u l-ottimiżmu tal-bidu tagħha skossjaw, u xi wħud mill-kisbiet tagħha treġġgħu lura, iżda l-art fejn din bdiet, it-Tuneżija ta' Bouazizi, qed tkompli b'mod determinat fi triqitha lejn id-demokrazija u l-libertà tal-ħsieb, minkejja attakki terroristiċi fatali u biża' relatat mas-sigurtà.
Ċerimonja tal-Premjazzjoni 2011
Ali Ferzat – 2011, Ir-Rebbiegħa Għarbija, Sirja
© L-Unjoni Ewropea
Ali Ferzat huwa l-aktar kittieb ta' satiri u karikaturi politiċi magħruf tas-Sirja, u wieħed mill-aktar figuri kulturali famużi tad-dinja Għarbija. Fl-2012 kien ivvutat bħala wieħed mill-100 persuna l-aktar influwenti fid-dinja mir-rivista Time.
Ferzat, li twieled fil-belt ta' Hama fl-1941, ippubblika aktar minn 15,000 karikatura f'ġurnali Sirjani u internazzjonali u rebaħ diversi unuri għall-immaġnijiet satiriċi tiegħu ta' dittaturi bħal Saddam Hussein u Muammar Gaddafi meta kienu jmexxu l-Iraq u l-Libja rispettivament. Ix-xogħol tiegħu estenda l-limiti tal-libertà ta' espressjoni fis-Sirja, u l-mira tiegħu kienu l-forzi tas-sigurtà, li jqanqlu ħafna biża'. Hekk kif ir-Rebbiegħa Għarbija waslet fis-Sirja fl-2011, huwa sar aktar dirett fl-attakki kontra l-personalitajiet tal-gvern, partikolarment il-President Bashar al-Assad, u s-Sirjani li pprotestaw kontra r-reġim xejru l-karikaturi tiegħu fit-toroq.
Wara li ppubblika karikatura ta' al-Assad qed jipprova jirkeb mad-dittatur Libjan Muammar Gaddafi muri jsuq, b'ħafna veloċità, karozza li tintuża minn kriminali li jaħarbu x-xena ta' delitt, Ferzat ġie attakkat fil-Pjazza Umayyad ta' Damaskus u msawwat bl-ikrah minn irġiel lebsin maskri li kissrulu jdejh b'mod deliberat filwaqt li wissewh b'leħen jgħajjat biex jirrispetta lill-President al-Assad u biex jobdi lil min hu fuqu. Wara li ntilef minn sensih bix-xebgħa li tawh, Ferzat ġie mkaxkar mat-triq bil-karozza li tefgħuh fiha, imbagħad ħallewh fit-triq nofsu mejjet.
Ali Ferzat mhux biss irkupra l-użu ta' jdejh, iżda kiser ukoll l-ostaklu tal-biżà u sar wieħed mill-aktar kritiċi aperti tar-reġim, permezz tal-kliem u l-arti tiegħu. Huwa rebaħ bosta unuri u jmexxi l-Assoċjazzjoni tal-Karikaturisti Għarab.
Billi ma setax jattendi ċ-ċerimonja tal-Premju Sakharov fl-2011 peress li kien qed jiġi kkurat fil-Kuwajt minħabba l-feriti li ġarrab, irċieva l-Premju fil-Parlament Ewropew f'Ottubru 2012, fejn hu ddiskuta r-revoluzzjoni fis-Sirja u l-ġejjieni tad-demokrazija wara r-Rebbiegħa Għarbija mal-President tal-Parlament Ewropew u ma' rebbieħa oħra tar-Rebbiegħa Għarbija. Bħala rebbieħ tal-Premju Sakharov, huwa indirizza l-ewwel edizzjoni tal-Forum tad-Demokrazija Dinjija tal-Kunsill tal-Ewropa fl-2012.
Fl-2015, Ferzat kien il-kelliem ewlieni fid-dibattitu tan-Netwerk tal-Premju Sakharov dwar is-Sirja fil-Parlament Ewropew, fejn enfasizza r-rwol tal-"isponsors" reġjonali tal-fazzjonijiet tal-ġellieda fis-Sirja u l-ħtieġa li ssir pressjoni internazzjonali biex jintemm il-ġlied. Il-karikaturi ta' Ali Ferzat intużaw f'diversi edizzjonijiet tal-edizzjoni stampata tal-Ktieb tar-Rebbieħa tal-Premju Sakharov, li kien joħroġ kull sena.
Asmaa Mahfouz – 2011, Ir-Rebbiegħa Għarbija, Eġittu
Asmaa Mahfouz hija attivista Eġizzjana tad-drittijiet tal-bniedem u waħda mill-kofondaturi tal-moviment taż-żgħażagħ "6 ta' April".
Hekk kif ir-Rebbiegħa Għarbija bdiet titħeġġeġ fl-Eġittu fil-bidu tal-2011, hija ġġieldet kontra r-ripressjoni tar-reġim tal-President Hosni Mubarak kontra l-attivisti u għamlet sejħiet fil-midja soċjali sabiex l-Eġizzjani jipprotestaw b'mod paċifiku fil-Pjazza Tahrir biex jiksbu l-libertà, id-dinjità u d-drittijiet tal-bniedem. Il-vidjow tagħha nfirex malajr ħafna u rawh madwar 80 miljun persuna, u nebbaħ sensiela ta' vidjows simili, fejn dan wassal biex mijiet ta' eluf niżlu fi Pjazza Tahrir mill-25 ta' Jannar 2011 jgħajtu b'leħen għoli biex Hosni Mubarak itemm il-ħakma tiegħu ta' tletin sena fuq l-Eġittu, sakemm Mubarak ċeda l-poter fil-11 ta' Frar 2012.
Meta aċċettat il-Premju Sakharov, Mahfouz iddeskriviet l-unur bħala "omaġġ għall-eroj tar-revoluzzjoni". Hi qalet hekk lill-Parlament: "Dan huwa premju ddedikat liż-żgħażagħ Eġizzjani kollha, nies li ssagrifikaw ħajjithom... m'aħniex se nittraduhom, imma se nkomplu f'din it-triq li bdew huma u rridu niżguraw li din il-ħolma titwettaq."
Asmaa Mahfouz kienet arrestata f'Ottubru 2011 fuq akkużi li mmalafamat lill-mexxejja militari li ħadu t-tmexxija wara l-waqgħa tal-President Mubarak. Ġiet ikkundannata in absentia f'Marzu 2012, iżda xahrejn wara, qorti tal-appell annullat il-kundanna tagħha. Madankollu, Mahfouz kienet suġġetta għal fastidju, theddid u sorveljanza, hekk kif l-Eġittu eleġġa, fl-2014, bħala president, lil ex-kap tal-armata Abdel Fattah al-Sisi, għall-presidenza tal-pajjiż fl-2014, wara tkeċċija tal-President Iżlamista Mohammed Mursi fl-2013 u perjodu ta' gvern intermedjarju appoġġat mill-armata. Hekk kif ripressjoni qawwija mill-awtoritajiet, li kienet immirata inizjalment lejn il-Fratellanza Musulmana, kompliet tikber u u bdiet tattakka lill-ilħna kritiċi u lil personalitajiet magħrufa tar-revoluzzjoni tal-25 ta' Jannar, il-moviment taż-żgħażagħ "6 ta' April", li Mahfouz kienet parti minnu, ġie pprojbit minn qorti Eġizzjana f'April 2014 u tlieta mill-mexxejja tiegħu, Ahmed Maher, Mohammed Adel u Ahmed Douma, ġew ikkundannati għal tliet snin ħabs fuq akkużi li pprotestaw illegalment.
Fl-2015 Asmaa Mahfouz bdiet tinvolvi ruħha fil-moviment ġdid bl-isem ta' "Bidayya" (il-Bidu). Flimkien mal-fundaturi ta' Bidayya hi ġiet investigata f'Mejju 2015 talli allegatament "inċitat is-sovversjoni kontra l-ordni tal-Istat" u ġiet projbita milli tivvjaġġa.
L-attivisti Eġizzjani qed ikomplu jħabbtu wiċċhom ma' aktar pressjoni, hekk kif l-ispazju għas-soċjetà ċivili qed jingħalaq. Fl-2018 infetħet kawża kontra Asmaa Mahfouz rigward il-Premju Sakharov, fuq il-bażi li l-premju hu forma ta' influwenza barranija mhux mixtieqa fl-Eġittu. B'riżultat ta' dan, Mahfouz ma tħallietx tattendi l-konferenza tal-30 anniversarju tal-Premju Sakharov.
Ahmed El Senussi – 2011, Ir-Rebbiegħa Għarbija, Libja
Ahmed El Senussi, li twieled fl-1934, kien l-iktar priġunier ta' kuxjenza li dam miżmum fil-ħabs fil-Libja, u issa hu promotur kbir tar-rikonċiljazzjoni Libjana.
Ikkundannat għall-mewt fl-1970 minħabba attentat ta' kolp ta' stat kontra d-dittatur Muammar Gaddafi, li neħħa mill-poter lir-Re Idris fl-1969, li kien l-ewwel u l-uniku re tal-Libja, El Senussi qatta' 31 sena fil-ħabs. Matul iż-żmien li qatta' fil-ħabs hu kien ittorturat u nżamm għal disa' snin f'reklużjoni u f'ċella li kienet tant żgħira li ma setax joqgħod bilwieqfa fiha. Is-sentenza tiegħu ġiet mibdula fl-1988 u nħeles mill-ħabs infami ta' Abu Salim flimkien ma' għexieren ta' priġunieri politiċi oħra.
El Senussi jiddeskrivi r-reġim ta' Gaddafi bħala 42 sena ta' tbatija, oppressjoni u korruzzjoni li qerdu l-identità Libjana. Jgħid li l-motivazzjoni tiegħu li jistinka biex ineħħi lil Gaddafi mill-poter kienet li jagħti lill-poplu għażla bejn monarkija u repubblika kostituzzjonali, minħabba li hu esperjenza l-pajjiżi meqruda bit-tmexxija militari fis-Sirja u fl-Iraq. Hu jemmen li fin-natura tagħhom, id-dittatorjati militari jiksru d-drittijiet tal-bniedem u jrażżnu l-poplu.
Meta rewwixta popolari sostnutu min-NATO neħħiet lil Gaddafi mill-poter fl-2011, El Senussi ħa r-responsabilità għall-priġunieri politiċi bħala parti mill-Kunsill ta' Tranżizzjoni Nazzjonali, il-gvern de facto tal-Libja sal-elezzjonijiet tal-2012.
El Senussi, mexxej tribali rispettat, sar il-qalba tal-moviment federalista fil-Libja, f'kuntest ta' anarkija u instabilità u fazzjonijiet jiġġieldu bl-armi biex jieħdu l-kontroll. Hu kien elett fl-2012 bħala l-mexxej tal-Kunsill ta' Tranżizzjoni ta' Ċirinajka minn 3000 delegat mir-reġjun. Dan il-Kunsill, mingħajr saħħa legali jew militari, iddikjara lilu nnifsu favur grad għoli ta' awtonomija għar-reġjun.
Minħabba li t-triq lejn id-demokrazija fil-Libja sfaxxat minħabba ġlied intern, El Senussi jemmen li proċess inklużiv ta' rikonċiljazzjoni hu l-uniku mezz biex tinkiseb il-paċi. Hu jopponi intervent militari ulterjuri, u jemmen li għandu jsir referendum popolari biex tkun deċiża l-għamla tal-istat futur Libjan.
Il-viżjoni tiegħu hi li jkun hemm gvern federali ċentrali u governanza indipendenti għat-tliet provinċi Libjani ta' Tripolitanja, Barqa (Ċirinajka) u Fezzan. Hu jemmen li għandha terġa' tiddaħħal il-kostituzzjoni tal-1951, li fuq il-bażi tagħha il-federaliżmu kien in-norma taħt il-biċċa l-kbira tal-monarkija kostituzzjonali tar-Re Idris. Minkejja li hu proneputi tar-Re, ma jaqbilx li terġa' tiddaħħal il-monarkija.
Razan Zaitouneh – 2011, Ir-Rebbiegħa Għarbija, Sirja
Razan Zaitouneh hija ġurnalista u avukat tad-drittijiet tal-bniedem Sirjana li ġiet maħtufa f'żona okkupata mir-ribelli fis-subborgi ta' Damasku, fid-9 ta' Diċembru 2013. Hi għadha ma nstabitx, u ħadd għadu ma ħa r-responsabilità għall-ħtif tagħha u mhux magħruf fejn tinsab.
Zaitouneh iddenunzjat b'kuraġġ il-ksur tad-drittijiet tal-bniedem kemm min-naħa tar-reġim ta' Damasku kif ukoll dik tal-ġellieda ribelli, minkejja li ġiet mhedda. Hija ġiet maħtufa flimkien ma' żewġha, l-attivista Wael Hamada, u żewġ kollegi, il-poeta u avukat Nazem Hamadi u l-ex-priġuniera politika Samira Khalil. It-tnejn li huma kienu jaħdmu għall-uffiċċju taż-żewġ gruppi li waqqfet f'Douma: iċ-Ċentru ta' Dokumentazzjoni ta' Każijiet ta' Ksur u l-Uffiċċju ta' Appoġġ ta' Proġetti Żgħar.
Zaitouneh hija waħda mill-aktar attivisti ċivili prominenti u kredibbli fir-revoluzzjoni Sirjana. Il-kummentaturi Sirjani jqisu l-ħtif tagħha bħala episodju li jiddefinixxi l-qasma li qed tinħoloq fis-Sirja bejn il-forzi ċivili u l-estremisti, u bħala avveniment li ta daqqa ta' ħarta fatali lir-revoluzzjoni Sirjana kontra Bashar al Assad.
Il-familja tagħha appellat għal għajnuna internazzjonali biex jinstabu hi u l-kollegi tagħha. "Aħna, il-familja ta' Razan Zaitouneh, l-attivista tad-drittijiet tal-bniedem, avukat, kittieba u fuq kollox, persuna, qed noħorġu din id-dikjarazzjoni aktar minn tliet xhur wara l-ħtif deliberat li l-ebda parti ma ddikjarat li hi responsabbli għalih, jew ħarġet dikjarazzjoni jew talba dwaru, bl-għan ċar li jinkiseb aktar ħin u titrażżan il-vuċi ħielsa ta' bintna flimkien mal-kollegi tagħha biex jiġu mġiegħla jieqfu jiktbu u jitteħdilhom id-dritt tal-libertà ta' espressjoni tagħhom", qalet il-familja f'dikjarazzjoni maħruġa f'April 2014.
Attivisti u persunaġġi politiċi mid-dinja kollha appellaw għall-ħelsien tagħhom, inkluż il-President tal-Parlament Ewropew Martin Schulz. "F'isem il-Parlament Ewropew, nitlob il-ħelsien immedjat tagħhom ... Ħajjitha ġiet mhedda mir-reġim u mill-gruppi ribelli għal dak li kienet tirrappreżenta, żagħżugħa qalbiena li tirrifjuta li tikkomprometti u tkompli tiġġieled b'mod paċifiku għad-demokrazija u għal Sirja ħielsa"
Fl-2014 il-Parlament Ewropew ingħaqad ma' għexieren ta' organizzazzjonijiet mhux governattivi, il-pubbliku Ewropew u rebbieħa oħra tal-Premju Sakharov u talab għall-ħelsien tagħha permezz tal-kampanja #FreeRazan. Fil-Parlament Ewropew il-familja tagħha enfasizzat it-twemmin li tħaddan Zaitouneh.
Fl-2011, meta ngħatat il-Premju Sakharov, Razan Zaitouneh kienet qed tgħix fil-moħbi wara li ħarbet minn attakk fuq id-dar tagħha mill-aġenti tas-sigurtà tal-istat. Madankollu rrifjutat li titlaq mis-Sirja.
Zaitouneh użat il-flus mogħtija lilha mill-Premju Sakharov biex isalva l-ħajja ta' attivista ieħor li ntlaqat mill-munizzjon ta' tank tal-gwerra.
Guillermo Fariñas – 2010, Kuba
Guillermo Fariñas, psikologu, ġurnalist indipendenti u dissident politiku f'Kuba, matul is-snin għamel 23 strajk tal-ġuħ bl-għan li jinkisbu bidla politika paċifika u libertà tal-espressjoni f'Kuba.
L-istrajk tiegħu tal-ġuħ li fl-2006 dam għaddej seba' xhur ġibed l-attenzjoni mid-dinja kollha għaċ-ċensura tal-internet f'Kuba, u dan ħalla fuqu problemi kbar ta' saħħa.
Bla ma qata' qalbu, fi Frar tal-2010, wara l-mewt kontroversjali tal-priġunier Orlando Zapata, Fariñas beda strajk tal-ġuħ u tal-għatx li dam 134 jum, filwaqt li talab il-ħelsien ta' priġunieri politiċi li mardu wara bosta snin ta' priġunerija. Huwa kompla l-istrajk sakemm il-Gvern Kuban ħabbar li kien fil-proċess li jeħles lil 52 priġunier politiku.
Fariñas ma tħalliex jitlaq minn Kuba għaċ-ċerimonja tal-għoti tal-Premju Sakharov 2010 fil-Parlament. Finalment, hu indirizza l-Parlament Ewropew f'ċeremonja tal-Għoti tal-Premju Sakharov fl-2013 wara li l-Gvern Kuban naqqas ir-restrizzjonijiet ta' vjaġġar fuq il-Kubani u d-Damas de Blanco reġgħu daħlu Kuba wara li kienu żaru l-Parlament.
"Illum, ninsab hawnhekk mhux għax is-sitwazzjoni essenzjalment inbidlet, iżda minħabba r-realtajiet tad-dinja moderna, u fuq kollox, ir-reżistenza ċivika dejjem tikber tal-Kubani, li ġiegħlet lir-reġim "ibiddel xi ħaġa biex kollox jibqa' l-istess", kif jgħid il-leġġendarju prinċep Don Fabrizio f'Il Gattopardo" qal Fariñas fid-diskors ta' ringrazzjament tiegħu.
Fl-2015, Fariñas reġa' ħa r-rwol tiegħu ta' koordinatur tal-Foro Antitotalitario Unido, wara li għal żmien qasir għaqqad dan il-moviment mal-group umbrella tal-oppożizzjoni Unión Patriótica de Cuba u rrappreżentah bħala kelliem. Fariñas ħalla lill-grupp umbrella amikevolment minħabba diverġenza tal-fehmiet mal-mexxejja l-oħra tiegħu dwar it-twaqqif mill-ġdid ta' relazzjonijiet diplomatiċi bejn Kuba u l-Istati Uniti mħabbar f'Diċembru 2014. Fariñas iqis dan l-iżvilupp bħala tradiment tad-demokratiċi Kubani, għaliex kiser wegħda li saret lill-mexxejja tad-Damas Berta Soler fl-2013 mill-President tal-Istati Uniti Obama biex ikunu konsultati s-soċjetà ċivili u l-oppożizzjoni mhux vjolenti dwar kwalunkwe azzjoni li tirrigwarda lil Kuba.
Fl-2015, Fariñas beda kampanja għall-ġbir tal-10,000 firma meħtieġa skont il-kostituzzjoni Kubana biex jiġu inklużi, fil-liġi elettorali l-ġdida mħabbra mill-gvern ta' Raul Castro, ir-rikonoxximent u l-legalizzazzjoni tal-movimenti politiċi eżistenti, l-għoti tad-dritt għall-vot u d-dritt li wieħed jikkontesta fl-elezzjoni liċ-ċittadini kollha Kubani inklużi dawk li jgħixu barra l-pajjiż, u osservazzjoni internazzjonali tal-elezzjoni.
Minħabba l-attiviżmu tiegħu, Fariñas f'dawn l-aħħar snin ġie mhedded li jinqatel jew li jinżamm fi sptar psikjatriku. Barra minn hekk, ġie msawwat u rikoverat fi sptar, u repetutament arrestat u miżmum, inkluż waqt il-funeral ta' Oswaldo Payá, dissident ieħor Kuban li bħal Fariñas huwa rebbieħ tal-Premju Sakharov. Fl-isfond tal-bidla fit-tmexxija ta' Kuba fl-2018, Fariñas għadu kritiku skjett u attiv tar-reġim, kemm f'Kuba kif ukoll barra minnha.
Stqarrija għall-istampa 2010
Ċerimonja tal-Premjazzjoni 2010
Lawreati ohra